KENDELSE AFSAGT AF FORMANDEN FOR TREDJE AFDELING VED

RETTEN FOR EU-PERSONALESAGER

11. november 2015

GK og GH

mod

Europa-Kommissionen

»Personalesag — tjenestemandsvedtægten — ændring af vedtægten — nye regler for karriere og forfremmelse til lønklasserne AD 13 og AD 14 — ændringer af stillingstyperne i SysPer 2 applikationen — søgsmål anlagt som en retsbevarende foranstaltning til prøvelse af en efterfølgende afgørelse om afslag på forfremmelse — afgørelser fra Personaleretten fremkommet under sagen — ophævelse — slettelse — artikel 103, stk. 5, i procesreglementet — fordeling af sagsomkostninger«

Angående

:

Søgsmål anlagt i medfør af artikel 270 TEUF, der finder anvendelse på Euratomtraktaten i henhold til denne traktats artikel 106A, hvorunder GK og GH har nedlagt påstand dels om, at det fastslås, at artikel 45 i vedtægten for tjenestemænd i Den Europæiske Union (herefter »den nye vedtægt«) og bilag I til nævnte vedtægt, i den affattelse, der følger af ikrafttrædelsen den 1. januar 2014 af Europa-Parlamentets og Rådets forordning (EU, Euratom) nr. 1023/2013 af 22. oktober 2013 om ændring af vedtægten for tjenestemænd i Den Europæiske Union og ansættelsesvilkårene for de øvrige ansatte i Den Europæiske Union (EUT L 287, s. 15), er ulovlige, dels om annullation af de af Europa-Kommissionens ansættelsesmyndighed trufne afgørelser af 14. november 2014 om ikke at opføre sagsøgerne på listen over de tjenestemænd, der blev forfremmet til lønklasse AD 13.

Udfald

:

Sag F-80/15 slettes af Personalerettens register. Hver part bærer sine egne omkostninger.

Sammendrag

Proceduren for Personaleretten — sagsomkostninger — tjenestemands søgsmål anlagt som en retsbevarende foranstaltning som følge af usikkerhed hvad angår identificeringen af den anfægtelige retsakt — den sagsøgte institutions fejl hvad angår meddelelsen af den akt, der indeholder et klagepunkt — sagsøgerens ophævelse af sagen efter Personalerettens afgørelser på området under sagen — sagsøgte pålægges at betale sagens omkostninger

(Den Europæiske Unions charter om grundlæggende rettigheder, art. 41; tjenestemandsvedtægten, art. 25, stk. 2; Personalerettens procesreglement, art. 103, stk. 5)

I henhold til artikel 103, stk. 5, i Personalerettens procesreglement pålægges den part, som hæver sagen, at betale sagens omkostninger, såfremt modparten i sine bemærkninger vedrørende ophævelsen af sagen har nedlagt påstand herom. Efter anmodning fra den hævende part kan det dog bestemmes, at modparten skal betale nævnte omkostninger, hvis dette findes begrundet som følge af denne parts forhold.

Denne bestemmelse skal bl.a. anvendes i tilfælde af søgsmål, som rent faktisk viser sig at være anlagt som en retsbevarende foranstaltning som beskyttelse mod det af ansættelsesmyndigheden påberåbte anbringende om afvisning fra realitetsbehandling.

Personaleretten er af den opfattelse, at ansættelsesmyndigheden, henset til den ret til god forvaltning, der er fastsat i artikel 41 i Den Europæiske Unions charter om grundlæggende rettigheder og i medfør af vedtægtens artikel 25, stk. 2, kunne have opfyldt sin forpligtelse til skriftligt at meddele en afgørelse, såsom afgørelsen om i SysPer 2 at ændre benævnelsen af den stillingstype, som sagsøgerne er ansat i, hvilket fra den 1. januar 2014 medførte, at disse blev udelukket fra forfremmelse i henhold til den nye vedtægt, bedre.

Følgelig berettiger ansættelsesmyndighedens forhold, at hver part bærer sine egne omkostninger.

(jf. præmis 12-16)

Henvisning til:

Personaleretten: kendelse af 16. juli 2015, FG mod Kommissionen, F-20-/15, EU:F:2015:93, præmis 70